આમેય આપણે ત્યાં અજવાળાં કરતાં અંધારાનું બહુ મહત્વ છે. રેસ્ટોરાંમાં નોર્મલ લાઇટ કરતાં કેન્ડલ લાઇટ ડીનરની મજા લેવા વધારે લોકો જાય છે. હાઇવે ઢાબાંવાળા તો મોટાભાગે આછાપાતળાં અજવાળામાં જ જમાડે છે જેથી તમને તમે રીંગણભડથું ખાઇ રહ્યા છો કે ભીંડાભડથું એની જોઇને તો ખબર ના જ પડે ને બાકી ટેસ્ટ તો બધો લસણની ગ્રેવીવાળો એકસરખો જ હોય છે. છાશમાં પડ્યું છે એ જીરું છે કે જીવડું એની ચિંતા આપણે ત્યાં સુજ્ઞ સ્વાદરસિકો બહુ કરતા નથી એટલે ઢાબાંવાળા પણ નાહકની લાઇટો ખોડીને એમનું વીજ બીલ વધારતા નથી. હમણા હમણાથી તમામ ગરબા ગ્રાઉન્ડ પર મોબાઇલની ટોર્ચના અજવાળે ગરબા રમવાની ફેશન બધે થઇ પડી છે. એક હાથે મોબાઇલ ઊંચો કરીને ફ્લેશ મારવી ને બીજા હાથે ‘કહો પૂનમના ચાંદને આજે ઊગે આથમણી કોર’ના તાલ પર હાથની સ્ટાઇલો મારતાં ગુજરાતીઓને એવું ફાવી ગયું છે ને આમેય ગરબા ગ્રાઉન્ડ પર છોકરાઓને તેમની આગળપાછળ કે આજુબાજુના ચાંદ દેખાય એટલું અજવાળું તો આભલાઓ થકી પણ મળી રહે છે પછી આકાશના ચાંદ કે મોબાઇલ ટોર્ચની ચાંદની જખ મારે છે.